text: "Soc fan dels taxis de Barcelona. En altres ciutats faig servir Uber" | Economia | EL PAÍS Catalunya
  ENTREVISTA | JOHN HOFFMAN, RESPONSABLE DEL MWC
  "Soc fan dels taxis de Barcelona. En altres ciutats faig servir Uber"
  John Hoffman, conseller delegat de la GSMA, espera que l'edició d'aquest any (del 25 al 28 de febrer) sigui la millor de les del Mobile World Congress
  Barcelona 3 FEB 2019 - 20:00	CET
  John Hoffman, la setmana passada a Barcelona. Albert Garcia
  L'home que va portar el congrés dels mòbils a Barcelona no fa servir les xarxes socials: ni Twitter, ni Facebook, ni Instagram. Ell és més de missatges de text, de pàgines de les companyies aèries i, sobretot, de la calculadora. La del mòbil. John Hoffman (Michigan, 1957), el conseller delegat de la GSMA, la patronal dels mòbils que organitza el Mobile World Congress (MWC), rep EL PAÍS l'endemà de confessar que va estar a punt d'emportar-se la fira el 2018 per la crisi política catalana. I mentre parla, en una de les sales d'un hotel del centre, Uber i Cabify anuncien que deixen d'operar a Barcelona. La tempesta perfecta. Hoffman, mentrestant, està centrat en el congrés. Espera que l'edició d'aquest febrer sigui la millor de les del Mobile World Congress. Deixa una dada: dijous, l'última jornada del Mobile, és el dia de l'any en què es venen més productes sense IVA a Espanya.
  Pregunta. Què li sembla la nova marca de la ciutat, Always Barcelona?
  Resposta. M'agrada. Barcelona té unes qualitats meravelloses, tot i que sempre es compara amb altres ciutats per trobar el seu lloc; no estic segur que sempre ho faci des d'una posició de fortalesa. És bo ser humil, saber on ets, treballar per ser millor i conèixer la competència. Però de vegades la millor defensa és un bon atac. Barcelona té molts atributs: la seva gent, la cultura, el mar, la gastronomia, l'arquitectura, la innovació, les coses noves i les històriques… És un gran pack, té una reputació global meravellosa. Les millors reputacions són les que et guanyes. La marca ja hi és, però cal centrar-se a polir-la una mica. Ahir a la nit vaig sortir tard d'un sopar i vaig anar caminant cap a l'hotel. Per primera vegada vaig veure dos llocs molt, molt bruts; semblava una altra ciutat amb un altre nom, per on no et ve de gust passejar. Em va sorprendre perquè mai l'havia vist així, i era en un carrer principal, però aquesta no és la meva imatge de Barcelona. Barcelona té una gran imatge, però hem d'anar amb compte. Al voltant del món, el MWC la majoria de les vegades es vincula a Barcelona. Desenvolupar i aconseguir una marca forta és molt difícil, mantenir-la ho és encara més.
  P. Mentrestant, sembla que Barcelona viu en una constant amenaça que el Mobile se n'anirà.
  R. Vostè ho ha dit, és bla, bla, bla. Quantes vegades ho he dit... tenim contracte fins al 2023. Soc un home gran. Quants dits de la mà queden fins al 2023? No sé què passarà durant cinc anys. Nosaltres fem enquestes constantment i preguntem on volen que es faci el MWC. El 80% dels nostres assistents vol Barcelona. El segon lloc té un 3% i no recordo quina ciutat és (riu). Però no és ni París ni Milà.
  P. Realment va pensar que l'edició del 2018 seria l'última a Barcelona?
  El president de Telefónica renova el compromís amb el MWC a Barcelona: "És el millor lloc del món per al congrés"
  R. Havia d'estar preparat per a tot.
  P. Com va explicar al seu equip de la GSMA el que estava passant a Barcelona? De fet, vostè coneix els principals actors d'aquesta crisi política.
  R. No va fer falta explicar res, ho podien llegir o veure a qualsevol televisió del món. De fet, a Quim Torra el vaig conèixer ahir a la nit. He tingut la sort de conèixer moltes persones que han estat grans socis del Mobile els darrers anys. Jo no m'hi jugo res en aquesta lluita.
  P. Com ha estat la col·laboració aquests quatre anys amb l'alcaldessa Ada Colau?
  R. He conegut tres alcaldes durant aquest temps: Hereu, Trias i Colau. Tots tres han donat suport de manera intensa al projecte del Mobile i tots els plans que s'han dut a terme durant l'any, com el programa d'educació, d'innovació, d'aplicacions… La coalició de Turisme, Fira, Barcelona, Generalitat i Ministeri és una combinació única.
  P. El Mobile ha aconseguit atreure empreses a la ciutat? Quantes?
  R. Barcelona és la tercera ciutat en innovació d'Europa, però fa molt de temps que es desenvolupa. Sempre que la corba vagi cap amunt, és bo i aquí és on es troba el sector en termes locals.
  P. Què li demana el Mobile a Barcelona?
  R. Tenim totes les eines que calen per executar no només el MWC sinó tots els programes durant l'any. Tot és aquí. Tot i que, ja ho sap, de vegades les coses es compliquen. Les vagues, les protestes laborals, els moviments independentistes, els preus, el mal temps… Pots tenir factors conjunturals que, quan en són molts i potencialment molt intensos, podrien fer que la gent es quedés a casa: quan això passa, s'engega l'espiral de la mort i, per aquest motiu, un esdeveniment pot caure en picat. Aquest any serà molt bo, ho sé. No puc predir el futur, però tinc aquest pressentiment.
  P. Quina serà la temàtica principal del congrés? Per què ja no venen les estrelles d'internet?
  R. Fa núvol, no pots veure les estrelles [riu]. Tenim molt bona gent aquest any: ve el responsable de Microsoft, Universal, Mercedes, Cisco, Rakuten… Tothom hi està convidat. El tema és la connectivitat intel·ligent, la connectivitat és el 5G i l'internet de les coses (IOT) i la intel·ligència ve de l'AI (intel·ligència artificial) i el big data.
  P. Com resoldria el conflicte entre els taxis i els VTC?
  R. No en sé prou.
  P. Però una ciutat pot viure sense uns o sense els altres?
  R. Jo soc un fan i usuari dels taxis a Barcelona. Viatjo per tot el món i haig de dir que els taxis a Barcelona són dels millors del món. No faig servir Cabify, però Uber, sí, a Barcelona, no,… a la Xina, als Estats Units, a Londres i a altres llocs del món. Aquests serveis han de resoldre i entendre com es funcionarà en el futur.
  P. Però vostè porta aquest nou món. És més d'Uber o de taxi?
  R. Jo porto cafè a aquesta conversa, no porto ni Uber, ni Cabify, ni taxis. A Barcelona camino i vaig amb metro i taxi.
  P. El seu congrés es fa en un format tradicional per representar la innovació.
  R. Innovar o morir. Vaig parlar amb els responsables del Sónar aquest estiu i els vaig explicar la visió de convertir Montjuïc en un hub de creativitat, innovació i activitats. Tenim 100.000 assistents i més de la meitat busquen fer alguna cosa a la nit. Així doncs, els ho oferirem.